Daar is dikwels ’n groot spanning tussen die gawes wat ons ontvang het in Christus, en ons daaglikse lewe. Ons het feitlik daagliks ’n geweldige worsteling met die dood aan die gang.
Dit is nie sonder rede dat ons aardlinge so worstel met die dood nie. Die dood is werklik ’n magtige vyand. Die dood is die koning van verskrikking, en daarom is dit in staat om vrees en angs by ons op te wek.
As daar een plek is waar mens die dood in sy geweld en in sy finaalheid skerp beleef, is dit wanneer die dokter vir jou sê dat jy ’n ongeneeslike siekte het, en dat die tydglas vir jou begin leegloop.
Of wanneer ons langs ’n graf staan waar ’n mens onder die grond gebêre word, en ons heeltemal sonder hom of haar daar moet wegstap.
Daar is ook geen skepsel wat die dood kan oorwin nie. Nie in die hemel nie, en ook nie op die aarde nie. Daarom kom die Almagtige God self as ’n mens aarde toe en Hy oorwin die dood.
Die dood sal nooit weer oor die ware gelowige vrees kan uitoefen nie, want vir die ware gelowige is die poorte van die hel afgebreek soos Gasa s’n.
Hierdie oorwinning van Jesus oor die dood beweeg ons tot ’n nuwe lewe. Die feit is dat ons daarin die seël van ons regverdigheid het.
Maar ons hoef nie meer in hierdie angs vasgevang te wees nie, omdat die dood werklik nou net ’n deur geword het waarmee ons van hierdie lewe af deurloop na die ewige lewe by God toe.